მედიუმი (ტელესერიალი)

„მედიუმი“ — ამერიკული მისტიკური ტელესერიალი. სერიალი დაფუძნებულია რეალურ მოვლენებზე მთავარი გმირის ელისონ დიუბუას ცხოვრებიდან. მას შეუძლია გარდაცვლილთა სულებთან ლაპარაკი და თავის სიზმრებში მომავალს ხედავს. ამ უცნაური ძალით ეხმარება სამართალდამცველებს.

ფილმის პრემიერა შედგა 2005 წლის 3 იანვარს -ზე და დიდი პოპულარობით სარგებლობს არა მარტო ამერიკაში, არამედ მთელ მსოფლიოში.

სერიალის რეჟისორია გლენ გორდონ კერონი. როლებში: პატრიცია არკეტი, ჯეიკ ვებერი, მიგელ სანდოვალი, სოფია ვასილიევა, მარია ლარკი.

სიუჟეტი
მოქმედება მიმდინარეობს არიზონის ქალაქ ფენიქსში. 30 წლის ელისონი დიუბუა სამი შვილის დედაა, იგი გადაწყვეტს ჩააბაროს იურიდიულ ფაკულტეტზე, სტაჟირებას კი საოლქო პროკურატურაში გადის. საოლქო პროკურორი მანუელ დევალოსი მას სურათების დამხარისხებლად დანიშნავს. ერთ-ერთი დახარისხებისას მას ხილვა ეწყება და ხედავს დანაშაულის დეტალებს, რომლებსაც იგი პროკურორს უყვება, როგორც თავის თეორიას. პროკურორი მას აფრთხილებს, რომ აღარ აპირებს მსგავსი „თეორიების“ მოსმენას. მისმა ქმარმა, ჯომ, ტეხასის პოლიციას მისწერა რომ მის ცოლს შეუძლია გარდაცვლილებთან საუბარი და შეუძლია, გამოძიებაში დაეხმაროს. ელოსონი ტეხასში მიემგზავრება, სადაც მას ხვდება კაპიტანი პუში. მას თავიდან არ სჯერა ელისონის, თუმცა, ჩატარებული სპეცოპერაციის წარმატებულობის გამო, ბოლოს მადლობას უხდის დახმარებისთვის.

ფენიქსში ჩასული ელისონი პროკუროს სთხოვს თანამდებობიდან გაათავისუფლოს. პროკურორი ამცნობს, რომ დამნაშავე გამოტყდა და აღიარა, რომ დანაშაული ზუსტად ისე მოხდა, როგორც ელისონმა აღწერა. დიბუა პროკურორის კონსულტანტი ხდება, რაც მის ოჯახის წევრებს ძალიან ახარებს.

შემდგომ, ელისონი, საკუთარი ნიჭის გამოყენებით, ეხმარება პოლიციას სხვადასხვა დანაშაულის გამოძიებაში. როგორც წესი, იგი ხედავს წინასწარმეტყველურ ან სიმულტანურ სიზმრებს (მისი სიზმრები და დანაშაული ერთმანეთს დროში ემთხვევა), იგი ესაუბრება მიცვალებულების სულებს. ელისონი მუშაობს დეტექტივ ლი სკენლონთან ერთად, რომელსაც თავიდან არ სჯეროდა ელისონის ნიჭისა, თუმცა მას შემდეგ, რაც დიბუას დახმარებით მისი დის მკვლელი დააკავეს, აზრი კარდინალურად შეიცვალა. ელისონი კიდევ რამდენიმეჯერ დაეხმარა კაპიტან პუშს. დიბუა ხშირად არღვევს წესებს, როდესაც ცდილობს იმ დანაშაულის თავიდან აცილებას, რომლის შესახებაც ხილვა ჰქონდა, რაც ხშირად უქმნის პრობლემებს.

მესამე სეზონის ბოლოს ელისონის საიდუმლოს ფარდა აეხდება და მის შესახებ გაზეთები ბინძურ სტატიებს აქვეყნებენ. იგი კარგავს სამსახურს. პროკურორ მანუელ დევალოსს კი ცვლის ვან დეიკი. ელისონის ქმარსაც სამსახურიდან უშვებენ. დიბუა ერთი პერიოდი მუშაობს დეტექტივ სინტია კინერთან, კერძო დეტექტიური სააგენტოდან . მოგვიანებით, დევალოსი იბრუნებს თანამდებობას და ელისონიც ძველ პოსტს უბრუნდება. მეოთხე სეზონში ელისონი იგებს, რომ სინტიას შვილი რამდენიმე წლის წინ დაიკარგა. მას აქვს ხილვები, რის შემდეგაც ირკვევა, რომ სინტიას შვილი მოკლულია. სინტია კლავს შვილის მკვლელს და ნებაყოფლობით ბარდება სამართალდამცავებს. კინერი კვლავ გამოჩნდება მეხუთე სეზონში, სადაც სამართალდამცავებს ეხმარება ერთ-ერთი სპეცოპერაციის ჩატარებაში. ამავე სეზონში მერის თანაშემწე ლინ დინოვი ორსულდება ლი სკენლონისგან.

სეზონის ბოლოს ელისონს ექიმებმა თავის ტვინის სიმსივნის დიაგნოზი დაუსვეს და სასწრაფო ოპერაცია დაუნიშნეს. ამავდროულად მას აქვს ხილვები, რომ მის ოჯახს ბრუტალურად ხოცავენ. იგი რისკავს და არ იტარებს ოპერაციას მანამ, სანამ დამნაშავეს არ დაიჭერენ. ამის შემდეგ მას უკეთებან ოპერაციას და სიმსივნეს ამოკვეთენ. ოპერაციის დაგვიანება იწვევს გართულებას და იგი ვარდება კომაში.

მეექვსე სეზონის დასაწყისში ელისონი კომიდან გამოდის. თავდაპირველად მას არ უმჟღავნდება თავისი უნარები, თუმცა თანდათან იბრუნებს მათ და უბრუნდება მუშაობის ჩვეულ რიტმს. ამავე სეზონში ლი სკენლონი ცოლობას სთხოვს ლინ დინოვს და ისინი ქორწინდებიან.

მეშვიდე სეზონში პროკურორი დევალოსი გადაწყვეტს, კენჭი იყაროს მერის თანამდებობაზე. ელისონს ეშინია, რომ ამ შემთხვევაში ის შესაძლოა უმუშევარი დარჩეს და აპირებს სწავლა განაგრძოს იურიდიულ ფაკულტეტზე. დიბუების უფროსი ქალიშვილი, არიელი, მიდის კოლეჯში. ჯოს დედას დაუდგინდა სიმსივნის დიაგნოზი, რის შემდეგაც იგი მალევე იღუპება. მისი სული ეცხადება ელისონს და აფრთხილებს მოახლოებული უბედურების შესახებ.

ბოლო სერიაში ელისონი ტელეფონით ესაუბრება ჯოს რომელიც თვითმფრინავით მოფრინავს. ამ დროს ხდება ავიაკატასტროფა და ჯო იღუპება. ამის შემდეგ ჩანს, რომ 7 წლის შემდეგ ელისონმა დაამთავრა იურიდიული ფაკულტეტი და მუშაობს პროკურატურაში. იგი იგებს რომ ჯო არ დაღუპულა და ის იმყოფება მექსიკაში. ელისონი დებს შეთანხმებას მექსიკელ ნარკოდილერთან რათა გაიგოს ჯოს ადგილსამყოფელი და მაშინვე მიდის მასთან შესახვედრად. ამ დროს ელისონი იღვიძებს და ხვდება, რომ ეს სიზმარი იყო. ელისონი ხედავს ჯოს სულს, რომელიც ეუბნება, რომ ეს სიზმარი მან გამოუგზავნა რათა ეჩვენებინამ რომ ელისონს მის გარეშეც შეუძლია ცხოვრება, თუმცა ელისონი იმდენად ვერ შეეგუა მის სიკვდილს, რომ ქვეცნობიერად გადააკეთა სიზმარი. კადრი იცვლება სცენით, რომელიც ვითარდება 41 წლის შემდეგ: მოხუცი ელისონი უსმენს შვილთაშვილის შეტყობინებას; კადრში ჩანს მისი შვილების მიღწევები, ჯილდოები, ამასობაში კი ელისონი მშვიდად გარდაიცვლება. სიკვდილის შემდეგ ახალგაზრდა ელისონი კვლავ ხვდება ჯოს, რომელიც მთელი ამ წლების მანძილზე ელოდა მას. სერიალი მთავრდება კადრით, სადაც ისინი ერთმანეთს კოცნიან.

როლებში
სეზონები
ჯილდოები და ნომინაციები